*Projekts*

2017. gada \_\_.\_\_\_\_\_\_\_\_ Noteikumi Nr.\_\_

Rīgā (prot. Nr.\_\_ \_\_ .§)

**Maksātnespējas administrācijas maksas pakalpojumu cenrādis un samaksas kārtība**

Izdoti saskaņā ar Likuma par budžetu un

finanšu vadību 5. panta devīto daļu,

Maksātnespējas likuma 16.1 panta piekto daļu un

16.2 panta sesto daļu

1. Noteikumi nosaka:

1.1 Maksātnespējas administrācijas sniegto maksas pakalpojumu cenrādi;

1.2. kārtību, kādā persona maksā par Maksātnespējas administrācijas sniegtajiem maksas pakalpojumiem.

2. Maksātnespējas administrācija sniedz maksas pakalpojumus saskaņā ar cenrādi (pielikums).

3. Maksu par Maksātnespējas administrācijas sniegto maksas pakalpojumu pirms iesnieguma par pakalpojuma saņemšanu iesniegšanas iemaksā Tieslietu ministrijas pamatbudžetā Maksātnespējas administrācijai Valsts kasē atvērtajā pamatbudžeta kontā.

4. Par maksas pakalpojumu persona norēķinās ar tādas maksājumu iestādes starpniecību, kurai ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

5. Maksātnespējas administrācija sniedz maksas pakalpojumu tikai pēc tam, kad maksa par pakalpojumu ir atzīta par saņemtu valsts budžetā. Maksu atzīst par saņemtu valsts budžetā saskaņā ar normatīvajiem aktiem par kārtību, kādā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu.

6. Lai atteiktos no šo noteikumu pielikuma 1. punktā noteiktā maksas pakalpojuma un saņemtu atpakaļ par maksas pakalpojumu samaksāto maksu, persona iesniedz attiecīgu iesniegumu Maksātnespējas administrācijā ne vēlāk kā divas darbdienas pirms maksas pakalpojuma saņemšanas dienas.

7. Lai atteiktos no šo noteikumu pielikuma 2. punktā noteiktā maksas pakalpojuma un saņemtu atpakaļ samaksāto maksu, persona iesniedz attiecīgu iesniegumu Maksātnespējas administrācijā ne vēlāk kā līdz dienai, kad beidzas Maksātnespējas administrācijas paziņojumā par attiecīgā maksas pakalpojuma sniegšanu noteiktais pieteikšanās termiņš.

8. Lai atteiktos no šo noteikumu pielikuma 3. punktā noteiktā maksas pakalpojuma, persona iesniedz attiecīgu iesniegumu Maksātnespējas administrācijā 15 darbdienu laikā pēc iesnieguma par attiecīgā maksas pakalpojuma saņemšanu iesniegšanas Maksātnespējas administrācijā.

9. Ja Maksātnespējas administrācijas direktors maksātnespējas procesa administratora pretendentam atsaka eksāmena kārtošanu vai maksātnespējas procesa administratoram atsaka kvalifikācijas eksāmena kārtošanu, samaksātā maksa par šo noteikumu pielikumā 2. un 3. punktā noteikto maksas pakalpojumu netiek atmaksāta.

10. Šo noteikumu 6., 7., un 8. punktā minētajā iesniegumā norāda datus par personu, kurai atmaksājama par maksas pakalpojumu samaksātā maksa (fiziskai personai – vārds, uzvārds un personas kods vai identifikācijas kods, juridiskai personai – nosaukums un reģistrācijas numurs), bankas rekvizītus un konta numuru.

11. Ja iesniegums par atteikšanos no maksas pakalpojuma Maksātnespējas administrācijā tiek saņemts attiecīgi pēc šo noteikumu 6., 7., vai 8. punktā norādītā termiņa, samaksātā maksa par maksas pakalpojumu netiek atmaksāta.

12. Ja pieteicējs neapmeklē šo noteikumu pielikuma 1., 2., vai 3. punktā norādīto maksas pakalpojumu, samaksātā maksa par pakalpojumu netiek atmaksāta.

13. Samaksātā maksa par šo noteikumu pielikuma 4. punktā norādīto maksas pakalpojumu netiek atmaksāta, izņemot šo noteikumu 14. punktā noteiktajā gadījumā.

14. Ja maksas pakalpojums nav izpildīts noteiktajā termiņā no Maksātnespējas administrācijas atkarīgu apstākļu dēļ, personai ir tiesības rakstiski atteikties no pakalpojuma un saņemt atpakaļ par attiecīgo maksas pakalpojumu samaksāto maksu pilnā apmērā.

15. Atzīt par spēku zaudējušiem Ministru kabineta 2013. gada 17. septembra noteikumus Nr. 872 "Maksātnespējas administrācijas maksas pakalpojumu cenrādis" (Latvijas Vēstnesis, 2013, 184. nr.).

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs